  Анжелика Тихонова корреспондент 13-тӥ пӧсьтолэзе 11 часын вань мылкыд карисьёсты Лудорвай музее Петрол нуналэз (Гужем юонэз) пусйыны ӧтё. Со сярысь ивортодэтъя «Удмуртия» агентстволэн корреспондентэзлы музейысь югдытонъя ёзэтэн кивалтӥсь, шулдыръяськонэз радъясь Елена Келарева вераз. Арысь аре 12-тӥ инвожое православи черк Дун-чылкыт апостолъёслэсь Пётрлэсь но Павеллэсь нуналзэс пусъе. Калыкын шулдыръяськонэз Петрол нунал шуо. Русьын та нунал Иван Купалалы сӥзем шулдыръяськонъёслэн пумыныз но гужем сюанъёслэн вакытэнызы лыдъяськиз. Шулдыръяськон 2-3 арня ӵоже кыстӥськылӥз. Удмуртъёс та шулдыръяськонэз Куарсур яке Гужем юон нимало. Елена Келаревалэн малпамезъя, та нунал зэмос удмурт шулдыръяськон луэ. Петрол, Гужем юон, Куарсур – со зэмос удмурт праздник. Куарсур но Гужем юонгес шуыса тодмо ини. Паска, Петров день, Покров день – со сыӵе православи нимыз. Но вань со православи праздникъёслэн пуштроссы вашкала осконъёсын герӟаськемын. Удмуртъёслэн со, мон малпасько, Петров нуналлы тупатэмын ини, дыр. Вашкала осконъёс православи праздникъёс борды тупатэмын Елена Келарева, шулдыръяськонэз радъясьУдмуртъёслэн шулдыръяськонэн герӟаськем асьсэлэн осконъёссы вань. Шундыез чакласа, инкуазез чакласагес удмуртъёс уло вал бере, соин ик та бордысен, Куарсур бордысен, соослэн кутске вал турнаны потон дырзы. <…> Та дыре ик эскеро вылэм бызем нылъёсты.<…> Та нуналэ, пе, сьӧлыкъёс мед кошкозы шуыса, одно ик пыласьконо вылэм, сыӵе малпанъёсын пыласькыны пыроно. Куинь ошмес вуысь ке, пе, ву юиськод, шудо, пе, луиськод, тазалыко Елена Келарева, шулдыръяськонэз радъясьШулдыръяськон улсын «Лудорвай» музейын уйпал удмуртъёслэн юртсы азьын протоиерейлэн Павел Григорьевлэн праздниклы сӥзем вӧсез ортчоз, турын турналозы, инкуазьын «Секреты знахарки» поръян радъяськоз. Со сяна, музейын Стригушка мунё но турын-куаръёслэсь панно лэсьтонъя фитомастерской усьтозы, пинал кышноослы эскеронъёс ортчытозы, творчествоя «ЭМНОЮМНО» группалэсь видеозэ возьматозы, сюкасьёсты веръялозы. Куноосты Эстониысь куноос но фольклоръя удмурт коллективъёс шулдыртозы. Вань люкаськемъёсты Петрол ӝукен куноятозы.  Тодэ вайытом, 12-14 пӧсьтолэзе Алнаш ёросысь Байтэрек гуртысь возьвылын «Бай-Тэрек» этнофутуристической калыккуспо фестиваль ортчоз. Тегъёс: Лулчеберет Музей Удмуртия Лудорвай удмуртъёс праздникъёс гужем  